ธปท.ยันธนบัตรที่ระลึก10ล้านฉบับพอกับความต้องการ
ธปท.ยืนยันปริมาณธนบัตรที่ระลึกสมเด็จพระเทพฯ 10 ล้านฉบับจะเพียงพอ เนื่องจากก่อนออกได้สำรวจความเห็นและหารือกับแบงก์แล้ว
1 เม.ย. 2558

ธปท.ยืนยันปริมาณธนบัตรที่ระลึกสมเด็จพระเทพฯ 10 ล้านฉบับจะเพียงพอ เนื่องจากก่อนออกได้สำรวจความเห็นและหารือกับแบงก์แล้ว
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) กล่าวว่า ธปท. ได้ประเมินความต้องการของประชาชน  ก่อนจัดพิมพ์ธนบัตรที่ระลึกในโอกาสงานเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสฉลองพระชนมายุ 5 รอบ 2 เมษายน 2558 ซึ่ง ธปท. ประเมินว่า ปริมาณ 10 ล้านฉบับ เป็นปริมาณที่เหมาะสม และธปท. ได้หารือกับทุกธนาคารที่ทำธุรกรรมด้านเงินสด เพื่อสำรวจความต้องการธนบัตรที่ระลึกฯ ก่อนดำเนินการจัดสรรให้กับแต่ละธนาคาร เกณฑ์การจัดสรรเป็นไปตามขนาด จำนวนสาขา และ ปริมาณธุรกรรมของแต่ละธนาคาร 
ธปท. ได้ขอความร่วมมือธนาคารพาณิชย์และสถาบันการเงินเฉพาะกิจที่ทำธุรกรรมโดยตรงกับประชาชนทั้ง 4 แห่ง ได้แก่ ธนาคารออมสิน ธกส. ธอส. และธนาคารอิสลามแห่งประเทศไทย ให้การจ่ายแลกแก่ประชาชนเป็นไปอย่างทั่วถึงมากที่สุด ทั้งนี้ในด้านการดำเนินการจ่ายแลกให้แก่ประชาชนนั้น ธนาคารแต่ละแห่งอาจมีเกณฑ์ในการกระจายไปยังแต่ละสาขาที่แตกต่างกัน 
สำหรับกำหนดเริ่มการจ่ายแลกพร้อมกันในวันที่ 2 เมษายน 2558  สาขาธนาคารในเขตตัวเมือง จะมีความพร้อมในการจัดสรรให้แก่ประชาชนได้ในวันดังกล่าว ส่วนสาขาธนาคารในเขตเมืองรอบนอก อาจจะพร้อมจ่ายแลกได้ในวันถัดๆ ไป
อย่างไรก็ดี จากการสอบถามไปยังธนาคารหลายแห่ง ปรากฏว่าได้จัดสรรธนบัตรให้สาขาทั่วประเทศสาขาละ 100 ฉบับ  บางธนาคารที่สำนักงานใหญ่จำกัดให้ประชาชนแลกได้คนละ 10 ฉบับเท่านั้น ใครมาก่อนได้ก่อน และธนบัตรมีให้แลกน้อยกว่าที่คิด เพราะหลายธนาคารได้กักธนบัตรให้กับลูกค้ารายใหญ่ที่เป็นวีไอพีได้แลกก่อน ทำให้ธนบัตรที่ได้จัดสรรเหลือมาให้รายย่อยแลกไม่มากนัก